Veltins-Arena

A Veltins-Arena (régebbi nevén Arena AufSchalke) a gelsenkircheni FC Schalke 04 labdarúgócsapat otthonául szolgáló stadion. A 2001-ben átadott létesítmény a világ legmodernebb labdarúgó stadionjai közé tartozik. Az UEFA-ranglistán 5 csillaggal kitüntetett pályán nemcsak labdarúgó mérkőzések, de kézilabdameccsek és koncertek is zajlanak. Története Az 1974-es labdarúgó-világbajnokságra épített Parkstadion már a nyolcvanas évek végére elavultnak számított és egyre kevésbé felelt meg a kor kívánalmainak. A Schalke 04 vezetése már ekkor terveket készített egy új, többfunkciós stadion felépítésére. 1989. augusztus 29-én mutatta be Günter Eichberg az "Aréna a Berger Felden" című projektet, melynek során egy 45 000 fő befogadására képes multifunkciós stadiont kívántak építeni 100 millió márka értékben. Egy évvel később be is mutatták a stadion modelljét. 1991-ben a Philipp Holzmann AG építőipari vállalkozás tett ajánlatot egy 50 000-es stadion elkészítésére. Az építőipari óriás 320 millió márkáért vállalta volna a stadion megépítését. A Schalke 04 vezetése a magas összegnek a hallatán elzárkózott a közös projekttől és elnapolta a beruházást. 1996-ban azonban már halaszthatatlannak mutatkozott az építkezés. A Schalke új vezetése mindenképpen új stadiont szeretett volna. Az 1998. november 21-én jelképes alapkőletétellel indult építkezést teljes egészében a magángazdaság finanszírozta. A költségeket az egyesület maga teremtette elő. Az új Arena AufSchalke a régi Parkstadion mellett kapott helyet. A stadionavatóra 2001. augusztus 14-én került sor, amikor az 1. FC Nürnberg és a Borussia Dortmund részvételével kétnapos villámtornát rendeztek. A Bundesligában augusztus 18-án, a Bayer Leverkusen vendégszereplésekor mutatkozott be a stadion. 2005-ben a stadion névadásának jogát a Schalke 04-t is szponzoráló Veltins sörgyár szerezte meg. A stadion nevének eladása botrányt váltott ki, mivel Rudi Ausser nem sokkal korábban tagadta, hogy eladnák a stadion szurkolók számára oly' fontos nevét. A névhasználati szerződés 2015. június 30-áig szól, addig a pálya a Veltins-Arena nevet viseli. 2006-ban a stadionban világbajnoki meccseket is rendeztek, ekkor neve „FIFA WM-Stadion Gelsenkirchen” volt. Stadiontechnika A stadion legszembeötlőbb tulajdonsága a zártsága. Nemcsak a nézőtér, de a pálya is fedett. A világ első zárt stadionjában, az Amsterdam ArenAban egy nehezen működtethető nyitható tetővel próbálták meg a fű pusztulását megakadályozni. Az Arena AufSchalke tervezői bonyolult tetőszerkezet helyett egyszerűbb megoldást választottak. A teljes játéktér egy hidraulikus szerkezet segítségével a déli lelátó alatt kihúzható a stadionból. A Lelátók alatt egy kápolna is található, amelyben rendszeresen esküvőket és egyéb rendezvényeket tartanak. A mérkőzések idején a stadion 32 üzletében nem lehet készpénzzel fizetni. A pálya saját valutája a "Knappenkarte", amely egy előre feltölthető telefonkártya mintájára működik. A büféket egy egységes csőrendszeren át látják el sörrel. A stadion mennyezetéről egy 29 tonna súlyú tartószerkezeten négy, egyenként 36 m² felületű képernyő lóg. Ezeken az óriáskivetítőkön a stadionban ülők is megnézhetik a visszajátszásokat. Az egész létesítmény teljesen akadálymentesített, kerekesszékkel mindenhová el lehet jutni. Mérkőzéseken kívüli időpontokban a stadiont turisták látogatják. Túl a labdarúgáson A stadionban nemcsak focimeccsek, hanem számos egyéb sport és kulturális esemény is zajlik. A stadion kulturális megnyitója a Pur együttes nagyszabású koncertje volt, azóta adott már koncertet itt a Metallica, Bruce Springsteen, a U2, a Bon Jovi és Robbie Williams is. 2002-ben biatlon (sílövészet) világbajnokság zajlott falai között. 2003-ban és 2004-ben ez volt a Rhein Fire nevű amerikai-futball csapat otthona, 2005 nyarán a bajnoki szünetben roncsderbiket rendeztek a stadionban. 2004-ben a stadionban felépített ideiglenes kézilabdapályán rendezték a kézilabda-Bundesliga nyitómérkőzését, amelyet 30 000 néző tekintett meg. (Ez volt minden idők legnagyobb nézőszáma kézilabda mérkőzésen.) Itt rendezték a 2010-es jégkorong-világbajnokság nyitómérkőzését, a Németország-Amerikai Egyesült Államok összecsapást. A meccset 77 803-an tekintették meg a helyszínen, ami szintén rekordnak számít. A stadionban játszott jelentős mérkőzések Jegyzetek További információk Az Aréna honlapja A 2004-es BL-döntő honlapja